Mary Campbell Dawbarn

Mary Campbell Dawbarn (Ballarat, Australia, 1902ko urtarrilaren 5a - Adelaide, Australia, 1982ko maiatzaren 24a) Australiako biokimikari eta nutrizio-fisiologoa izan zen. Batez ere B. taldearen bitaminei buruzko ikerketengatik da ezaguna. Bere lan aitortuenetako batzuk B12 bitaminari buruzko saiakera eta ogian B1 bitamina zenbatesteko metodoen hobekuntza dira.

 Lehen urteak eta hezkuntza 
Gilbert Joseph Dawbarn eta Mary Isabella Macdonalden alaba, Ballaraten jaio zen eta Hego Australiara joan zen 1907an. Dawbarnek beka bat irabazi zuen Adelaideko Methodist Ladies College-rako. Adelaideko Unibertsitateko lizentziatura eta maisutza lortu zituen 1923an eta 1928an, hurrenez hurren. Zientzietan doktoratu zen unibertsitate berean 1958an.

 Ibilbidea 
1924an hasi zen irakasle laguntzaile lanetan, Adelaideko Unibertsitateko fisiologia eta biokimika sailean, Thorburn Brailsford Robertson irakaslearentzat. 1927an, kimikari  ikertzaile izan zen Adelaideko Unibertsitateko Animalia Produktuen Ikerketarako Fundazioarentzat, Hedley Marstonekin lan eginez. Harekin ardien tiroide guruinen iodo edukiari buruzko ikerketa bat egin zuen. Hadleyrekin bere ikerketa batzuk argitaratu zituen, hala nola: Food Composition Tables. Australia. Council for Scientific and Industrial Research. Bulletin 178. Melbourne, 1944.

1933tik 1934ra bitartean, Medikuntza Prebentiboko Lister Institutuan (Londres) eta Estrasburgoko Unibertsitatean (Frantzia) lan egin zuen. Bigarren Mundu Gerran, Australiako indar armatuentzako nutrizio-beharrei buruzko ikerketak egin zituen, zehazki, bitamina horretan aberatsak diren fruta edo barazkiak erabiltzeko aukerarik ez duten eremuetan dauden soldaduei C bitamina ematearen arazoa konpontzen saiatzeko.

1948an Australiako giza elikadurari buruzko agintari nagusia zela baieztatu zen, ogietan tiamina (B1 bitamina) kalkulatzeko metodoak hobetu zituelako. B12rako saiakuntza bat ekoizteko egindako lana izan zen agian bere lorpen garrantzitsuena; 1950-51 urteetan B konplexuko bitaminei buruzko ikerketa gehiago egin zituen Cambridgeko Unibertsitatean, Ingalaterran.

1954an, Commonwealtheko Ikerketa Zientifiko eta Industrialeko Erakundeko Biokimika eta Nutrizio Orokorreko Dibisioko ikerketa-ofizial nagusi izendatu zuten. 1963an erretiratu zen.

 Geroko bizitza 
Erretiroa hartu zuenean, ornitologiarekiko zaletasun handia zuenez, hainbat urtez bidaiatu zuen, eta geroago Hego Australiako Ornitologia Elkarteko diruzain izan zen. Oso interesatua zegoen argazkigintzan eta bera ere argazkilari aditua zen. Bere kabuz zuri-beltzeko argazkien handitzeak egin zituen. Adelaideko Lizeo eta Soroptimista Klubeko kide ere izan zen. Dawbarn Adelaiden hil zen 80 urte zituela. Hil ondoren, gorpua erraustu egin zuten.

 Argitalpenak 
Dawbarn, Mary Campbell (1958). Vitamin B12 and folic acid in the sheep, and other papers (D.Sc). Adelaideko Unibertsitatea.

 Erreferentziak 

Kategoria:Emakume biokimikariak
Kategoria:Nutrizionistak
Kategoria:Emakume zientzialariak
Kategoria:Emakume ikertzaileak